b'\n_START_ARTICLE_\nSimboluri LGBT\n_START_SECTION_\nVariante\n_START_PARAGRAPH_\nSteagul victoriei \xc3\xaempotriva SIDA folose\xc8\x99te steagul-curcubeu cu o dung\xc4\x83 neagr\xc4\x83 jos pentru a comemora victimele acestei boli. Sergentul Leonard Matlovitch, veteran din Vietnam cu SIDA, a sugerat ca \xc3\xaen momentul c\xc3\xa2nd se va g\xc4\x83si o cur\xc4\x83 pentru SIDA toate dungile negre s\xc4\x83 fie \xc3\xaendep\xc4\x83rtate \xc8\x99i arse \xc3\xaen mod ceremonios la Washington, D.C._NEWLINE_Adep\xc8\x9bii culturii leather a comunit\xc4\x83\xc8\x9bii LGBT au modificat steagul-curcubeu pentru a avea o dung\xc4\x83 neagr\xc4\x83 \xc3\xaen loc de una violet. Cu toate acestea, aceast\xc4\x83 variant\xc4\x83 ar putea fi confundat\xc4\x83 cu versiunea \xe2\x80\x9evictorie \xc3\xaempotriva SIDA\xe2\x80\x9d a steagului-curcubeu, deoarece acestea sunt similare._NEWLINE_Steagul-curcubeu cu dung\xc4\x83 alb\xc4\x83 pe vertical\xc4\x83, \xc3\xaen palan, denot\xc4\x83 faptul c\xc4\x83 toate orient\xc4\x83rile non-heterosexuale sunt incluse. De asemenea, exist\xc4\x83 versiuni ale steagului-curcubeu \xc3\xaen care simbolurile astrologice ale planetelor Marte, respectiv Venus, de culoare alb\xc4\x83 \xc8\x99i \xc3\xaembinate, apar pe un canton albastru \xc3\xaen col\xc8\x9bul din st\xc3\xa2nga sus al steagului. Acestea semnific\xc4\x83 homosexualitatea masculin\xc4\x83, respectiv homosexualitatea feminin\xc4\x83.\n_START_SECTION_\nSteagul bi\n_START_PARAGRAPH_\nSteagul bi a fost proiectat de Michael Paige \xc3\xaen 1998 pentru a da comunit\xc4\x83\xc8\x9bii bisexuale propriul simbol, asemenea steagului-curcubeu care define\xc8\x99te comunitatea LGBT. Scopul lui a fost acela de a spori vizibilitatea bisexualilor, at\xc3\xa2t \xc3\xaen r\xc3\xa2ndul societ\xc4\x83\xc8\x9bii, c\xc3\xa2t \xc8\x99i \xc3\xaen cadrul comunit\xc4\x83\xc8\x9bii LGBT. Primul steag bi a fost prezentat la prima petrecere aniversar\xc4\x83 a BiCafe, pe 5 decembrie 1998. Paige a preluat culorile de la un simbol al bisexualit\xc4\x83\xc8\x9bii deja existent, d\xc3\xa2ndu-i propriul semantism:_NEWLINE_\xe2\x80\x9e\xc3\x8en proiectarea steagului bi, am ales culorile \xc8\x99i modelul de suprapunere al triunghiurilor bisexualit\xc4\x83\xc8\x9bii.\xe2\x80\x9d_NEWLINE_Rozul simbolizeaz\xc4\x83 atrac\xc8\x9bia sexual\xc4\x83 \xc3\xaentre acelea\xc8\x99i sexe (gay \xc8\x99i lesbiene), albastrul reprezint\xc4\x83 atrac\xc8\x9bia sexual\xc4\x83 pentru sexul opus (heterosexuali), iar rezultanta prin suprapunerea celor dou\xc4\x83, culoarea mov, reprezint\xc4\x83 atrac\xc8\x9bia sexual\xc4\x83 pentru ambele sexe (bisexuali)._NEWLINE_Semilunile bisexualit\xc4\x83\xc8\x9bii reprezint\xc4\x83 de asemenea aceast\xc4\x83 comunitate \xc8\x99i folosesc acelea\xc8\x99i culori (roz, albastru \xc8\x99i mov). Simbolul descrie dou\xc4\x83 semiluni, spate \xc3\xaen spate \xc8\x99i de sus \xc3\xaen jos. Acesta a fost conceput de Vivian Wagner, \xc3\xaempreun\xc4\x83 cu o echip\xc4\x83 \xc3\xaen 1998, \xc8\x99i este utilizat pe scar\xc4\x83 larg\xc4\x83 \xc3\xaen Germania \xc8\x99i \xc8\x9b\xc4\x83rile vecine, ca substituent al triunghiului roz, simbol al persecu\xc8\x9biei homosexualilor sub dictatura hitlerist\xc4\x83.\n_START_SECTION_\nSteagurile transgender\n_START_PARAGRAPH_\nSpre deosebire de comunitatea LGBT care a adoptat un singur steag, \xc8\x99i anume steagul-curcubeu, diferite persoane, organiza\xc8\x9bii \xc8\x99i comunit\xc4\x83\xc8\x9bi transgender nu au ajuns la un numitor comun \xc3\xaen ceea ce prive\xc8\x99te stabilirea unui singur design de steag care s\xc4\x83 reprezinte \xc3\xaentreaga comunitate. \xc3\x8en schimb, exist\xc4\x83 numeroase steaguri folosite \xc8\x99i aprobate de diverse persoane, organiza\xc8\x9bii sau comunit\xc4\x83\xc8\x9bi transgender. Diferitele steaguri au reprezentat \xc8\x99i continu\xc4\x83 s\xc4\x83 reprezinte m\xc3\xa2ndria transgender, diversitatea \xc8\x99i drepturile acestora. Cel mai important \xc8\x99i r\xc4\x83sp\xc3\xa2ndit model de astfel de steag este cunoscut \xc3\xaen \xc8\x9b\xc4\x83rile anglofone drept \xe2\x80\x9eTransgender Pride flag\xe2\x80\x9d. Acesta a fost creat de transsexuala Monica Helms \xc3\xaen 1999 \xc8\x99i a fost prezentat pentru prima dat\xc4\x83 la parada gay din Phoenix, Arizona, \xc3\xaen anul 2000. Steagul reprezint\xc4\x83 comunitatea transgender \xc8\x99i const\xc4\x83 \xc3\xaen cinci benzi orizontale: dou\xc4\x83 \xc3\xaen albastru deschis, dou\xc4\x83 \xc3\xaen roz \xc8\x99i una, central\xc4\x83, \xc3\xaen alb. Helms descrie semnifica\xc8\x9bia steagului transgen astfel:_NEWLINE_\xe2\x80\x9eDungile din partea de sus \xc8\x99i partea de jos sunt de culoare albastru deschis, culoarea tradi\xc8\x9bional\xc4\x83 pentru b\xc4\x83ie\xc8\x9bi. Dungile urm\xc4\x83toare sunt roz, culoarea tradi\xc8\x9bional\xc4\x83 pentru fete. Dunga din mijloc este de culoare alb\xc4\x83, pentru persoanele intersex, \xc3\xaen tranzi\xc8\x9bie sau care se consider\xc4\x83 ca av\xc3\xa2nd un gen neutru sau nedefinit. Modelul este de a\xc8\x99a natur\xc4\x83 \xc3\xaenc\xc3\xa2t \xc3\xaen orice mod l-ai flutura, este \xc3\xaentotdeauna corect, simboliz\xc3\xa2ndu-ne pe noi, cei care c\xc4\x83ut\xc4\x83m corectitudine \xc3\xaen vie\xc8\x9bile noastre.\xe2\x80\x9d_NEWLINE_\xc3\x8en Ontario, un steag cunoscut drept \xe2\x80\x9eTrans Flag\xe2\x80\x9d, creat de designerul grafic Michelle Lindsay din Ottawa, este larg folosit \xc3\xaen r\xc3\xa2ndul comunit\xc4\x83\xc8\x9bii transgen din regiune. Acesta const\xc4\x83 din dou\xc4\x83 dungi: jum\xc4\x83tatea de sus, \xc3\xaen magenta, reprezint\xc4\x83 sexul feminin, iar jum\xc4\x83tatea de jos, \xc3\xaen albastru, reprezint\xc4\x83 sexul masculin, peste care se suprapune simbolul persoanelor transgen \xc3\xaen alb._NEWLINE_\xc3\x8en 2002, Jennifer Pellinen a creat un steag transgen care are, de sus \xc3\xaen jos, cinci dungi \xc3\xaen roz, lila, indigo, violet \xc3\xaenchis \xc8\x99i albastru. Dungile roz \xc8\x99i albastr\xc4\x83 reprezint\xc4\x83 femeia, respectiv b\xc4\x83rbatul. Cele trei dungi violet reprezint\xc4\x83 diversitatea comunit\xc4\x83\xc8\x9bii transgen \xc8\x99i a genurilor, altele dec\xc3\xa2t feminin \xc8\x99i masculin._NEWLINE_Sub termenul generic \xe2\x80\x9etransgen\xe2\x80\x9d, genderfluid este un subgrup al comunit\xc4\x83\xc8\x9bii genderqueer. Steagul genderfluid reprezint\xc4\x83 fluctua\xc8\x9biile \xc8\x99i flexibilitatea de gen \xc3\xaen r\xc3\xa2ndul persoanelor genderfluid. Steagul a fost conceput de J. J. Poole \xc3\xaen 2012 \xc8\x99i const\xc4\x83 \xc3\xaen cinci benzi orizontale, de culori distincte: rozul reprezint\xc4\x83 feminitatea, albul \xe2\x80\x93 lipsa de gen, violetul \xe2\x80\x93 o combina\xc8\x9bie de masculinitate \xc8\x99i feminitate, negrul \xe2\x80\x93 toate celelalte identit\xc4\x83\xc8\x9bi de gen diferite de feminitate \xc8\x99i masculinitate, iar albastrul \xe2\x80\x93 masculinitatea._NEWLINE_\xe2\x80\x9eNeutrois\xe2\x80\x9d reprezint\xc4\x83 o identitate din categoria \xe2\x80\x9enonbinar\xe2\x80\x9d \xc8\x99i \xe2\x80\x9etransgen\xe2\x80\x9d. Termenul a fost creat de H. A. Burnham \xc3\xaen 1995 \xc8\x99i reprezint\xc4\x83 persoanele cu gen neutru \xc8\x99i care caut\xc4\x83 s\xc4\x83-\xc8\x99i piard\xc4\x83 caracteristicile sexuale secundare (s\xc3\xa2ni, p\xc4\x83r facial \xc8\x99i corporal, distribu\xc8\x9bia gr\xc4\x83simii etc.). Termenul se confund\xc4\x83 uneori cu \xe2\x80\x9eagender\xe2\x80\x9d (lipsa de gen \xc3\xaen totalitate). Cei mai mul\xc8\x9bi oameni par s\xc4\x83 cread\xc4\x83 c\xc4\x83 persoanele neutrois au disforie de gen, \xc3\xaen timp ce persoanele agender nu, \xc3\xaens\xc4\x83 aceast\xc4\x83 distinc\xc8\x9bie este inexact\xc4\x83. Steagul neutrois se compune din trei benzi orizontale \xc3\xaen alb, verde \xc3\xaenchis \xc8\x99i negru. Albul reprezint\xc4\x83 neutralitatea, verdele \xc3\xaenchis (inversul lavandei) \xe2\x80\x93 genul nonbinar, adic\xc4\x83 nici feminin, nici masculin, iar negrul \xe2\x80\x93 lipsa de gen.\n_START_SECTION_\nSteagul bear\n_START_PARAGRAPH_\nCreat de Craig Byrnes \xc3\xaen 1995, International Bear Brotherhood Flag reprezint\xc4\x83 subcultura bear (englezescul pentru "urs") din cadrul comunit\xc4\x83\xc8\x9bii LGBT. Culorile steagului sunt menite s\xc4\x83 includ\xc4\x83 culorile bl\xc4\x83nurilor de ur\xc8\x99i din \xc3\xaentreaga lume, nu neap\xc4\x83rat culoarea pielii sau a p\xc4\x83rului oamenilor: maro \xc3\xaenchis, ruginiu, galben auriu, cafeniu-ro\xc8\x99iatic, alb, gri \xc8\x99i negru. Cultura gay bear cinste\xc8\x99te caracterele sexuale secundare, precum p\xc4\x83rul facial sau de pe corp, de obicei considerat o tr\xc4\x83s\xc4\x83tur\xc4\x83 de \xe2\x80\x9eurs\xe2\x80\x9d._NEWLINE_Exist\xc4\x83, de asemenea, o alt\xc4\x83 versiune a steagului bear, cu dungile dispuse pe diagonal\xc4\x83. A fost pentru prima dat\xc4\x83 expus pe 18 iunie 1995, \xc3\xaen Spags, un bar bear din ora\xc8\x99ul american Seattle. Culorile steagului reprezint\xc4\x83 p\xc4\x83m\xc3\xa2ntul \xc8\x99i diver\xc8\x99ii ur\xc8\x99i care tr\xc4\x83iesc \xc3\xaentre cer \xc8\x99i p\xc4\x83m\xc3\xa2nt: albul pentru ur\xc8\x99ii polari, negrul pentru ur\xc8\x99ii negri, iar maroul pentru ur\xc8\x99ii bruni. Laba \xc3\xaen galben auriu din col\xc8\x9bul din st\xc3\xa2nga reprezint\xc4\x83 spiritul \xc8\x99i fr\xc4\x83\xc8\x9bia tuturor ur\xc8\x99ilor. Dunga albastr\xc4\x83 (col\xc8\x9bul st\xc3\xa2ng de sus) reprezint\xc4\x83 cerul, iar verdele (col\xc8\x9bul drept de jos) \xe2\x80\x93 P\xc4\x83m\xc3\xa2ntul.\n_START_SECTION_\nSteagul pansexual\n_START_PARAGRAPH_\nSteagul pansexual a fost conceput pentru a m\xc4\x83ri vizibilitatea \xc8\x99i recunoa\xc8\x99terea comunit\xc4\x83\xc8\x9bii pansexuale \xc8\x99i pentru a se distinge de comunitatea bisexual\xc4\x83. Este folosit pentru a indica faptul c\xc4\x83 pansexualii au atrac\xc8\x9bii \xc8\x99i rela\xc8\x9bii romantice cu persoane de orice identitate de gen. Steagul const\xc4\x83 \xc3\xaen trei benzi orizontale, de sus \xc3\xaen jos: roz, galben, albastru. Por\xc8\x9biunea albastr\xc4\x83 a steagului reprezint\xc4\x83 atractia catre cei care se identific\xc4\x83 \xc3\xaen spectrul masculin (indiferent de sexul biologic), rozul reprezint\xc4\x83 atractia catre cei care se identific\xc4\x83 \xc3\xaen spectrul feminin (din nou, indiferent de sexul biologic), iar por\xc8\x9biunea galben\xc4\x83 reprezint\xc4\x83 atrac\xc8\x9bia catre persoane nonbinare.\n_START_SECTION_\nSteagul intersex\n_START_PARAGRAPH_\nPersoanele intersex sunt cele care nu prezint\xc4\x83 toate caracteristicile biologice masculine sau feminine, sau prezint\xc4\x83 o combina\xc8\x9bie din aceste caracteristici, la na\xc8\x99tere. Termenul mai vechi pentru aceast\xc4\x83 condi\xc8\x9bie este \xe2\x80\x9ehermafrodism\xe2\x80\x9d, de\xc8\x99i, cu timpul, a fost \xc3\xaenlocuit de majoritatea exper\xc8\x9bilor, pacien\xc8\x9bilor \xc8\x99i familiile acestora. Estim\xc4\x83rile sugereaz\xc4\x83 c\xc4\x83 ponderea persoanelor intersex este de 1% din popula\xc8\x9bie._NEWLINE_Steagul intersex a fost creat de Organisation Intersex International Australia \xc3\xaen iulie 2013. Organiza\xc8\x9bia dorea s\xc4\x83 creeze un simbol f\xc4\x83r\xc4\x83 culorile roz \xc8\x99i albastru specifice sexelor. Steagul se descrie ca un cerc mov pe un fundal galben. Potrivit organiza\xc8\x9biei, movul \xc8\x99i galbenul sunt culori \xe2\x80\x9ehermafrodite\xe2\x80\x9d.\n_START_SECTION_\nLambda\n_START_PARAGRAPH_\nA 11-a liter\xc4\x83 a alfabetului grecesc, \xe2\x80\x9elambda\xe2\x80\x9d (\xce\xbb) a fost mult timp un simbol al comunit\xc4\x83\xc8\x9bii LGBT. Spartanii credeau ca \xe2\x80\x9elambda\xe2\x80\x9d \xc3\xaenseamn\xc4\x83 unitate, pe c\xc3\xa2nd romanii o considerau \xe2\x80\x9elumina cuno\xc8\x99tin\xc8\x9bei ce str\xc4\x83bate \xc3\xaentunericul ignoran\xc8\x9bei\xe2\x80\x9d. Se crede c\xc4\x83 simbolul lambda era inscrip\xc8\x9bionat pe scuturile lupt\xc4\x83torilor thebani. Legenda spune c\xc4\x83 ora\xc8\x99ul-cetate Theba avea \xc3\xaen componen\xc8\x9ba armatei sale o legiune de \xc3\xaendr\xc4\x83gosti\xc8\x9bi ideali\xc8\x99ti, ceea ce \xc3\xaei facea s\xc4\x83 fie de temut pe timpul luptei._NEWLINE_Acest simbol a fost prezentat prima oar\xc4\x83 \xc3\xaen 1970 de c\xc4\x83tre Alian\xc8\x9ba Activi\xc8\x99tilor Gay (Gay Activists Alliance, GAA) din New York. GAA a fost o grupare desprins\xc4\x83 din Frontul de Eliberare Gay (Gay Liberation Front, GLF), la sf\xc3\xa2r\xc8\x99itul anului 1969, la numai \xc8\x99ase luni dup\xc4\x83 fondare, ca un r\xc4\x83spuns la evenimentele din Stonewall. \xc3\x8en timp ce GLF dorea s\xc4\x83 lucreze cot la cot cu mi\xc8\x99c\xc4\x83rile de eliberare feministe \xc8\x99i ale popula\xc8\x9biei de culoare, pentru a c\xc3\xa2\xc8\x99tiga unitate \xc8\x99i acceptare, GAA dorea s\xc4\x83 se concentreze doar pe problemele specifice LGBT. Datorit\xc4\x83 adopt\xc4\x83rii oficiale de c\xc4\x83tre GAA, care a sponsorizat evenimente publice pentru comunitatea LGBT, \xe2\x80\x9elambda\xe2\x80\x9d a devenit rapid un \xc3\xaensemn de identificare reciproc\xc4\x83 pentru membrii comunit\xc4\x83\xc8\x9bii LGBT. Deoarece sem\xc4\x83na cu un simbol folosit \xc3\xaen fraternit\xc4\x83\xc8\x9bile din colegiile americane, necunosc\xc4\x83torii \xc3\xael ignorau \xc8\x99i astfel a devenit un simbol de recunoa\xc8\x99tere a persoanelor homosexuale. \xc3\x8en decembrie 1974, \xe2\x80\x9elambda\xe2\x80\x9d a fost declarat\xc4\x83 oficial simbolul interna\xc8\x9bional pentru drepturile homosexualilor \xc8\x99i lesbienelor de c\xc4\x83tre International Gay Rights Congress din Edinburgh, Sco\xc8\x9bia. Acesta a fost folosit de atunci pe \xc3\xaembr\xc4\x83c\xc4\x83minte, bijuterii \xc8\x99i alte bunuri de consum. O versiune a steagului-curcubeu are un \xe2\x80\x9elambda\xe2\x80\x9d alb \xc3\xaen col\xc8\x9bul din st\xc3\xa2nga sus._NEWLINE_\xe2\x80\x9eLambda\xe2\x80\x9d apare \xc3\xaen numele mai multor organiza\xc8\x9bii, printre care Lambda Legal (cel mai mare grup de asisten\xc8\x9b\xc4\x83 juridic\xc4\x83 pentru persoanele LGBT din Statele Unite) \xc8\x99i Lambda Literary Foundation.\n_START_SECTION_\nSimboluri sexuale\n_START_PARAGRAPH_\nSimbolurile sexuale sunt semne ce descind din Roma antic\xc4\x83. Simbolul zeului Marte reprezint\xc4\x83 \xe2\x80\x9eb\xc4\x83rbatul\xe2\x80\x9d, iar simbolul zei\xc8\x9bei Venus reprezint\xc4\x83 \xe2\x80\x9efemeia\xe2\x80\x9d. Aceste simboluri corespund \xc8\x99i celor dou\xc4\x83 planete omonime. Geneticienii din prezent nu mai folosesc aceste simboluri familiare \xc8\x99i utilizeaz\xc4\x83 \xc3\xaen schimb un p\xc4\x83trat (pentru sexul masculin) \xc8\x99i un cerc (pentru sexul feminin)._NEWLINE_Femeile lesbiene au adoptat semnul astrologic al lui Venus (\xe2\x99\x80) pentru a crea un simbol de m\xc3\xa2ndrie. Planeta Venus reprezint\xc4\x83 fericirea \xc8\x99i sensibilitatea, iar potrivit astrologilor, energia ei este responsabil\xc4\x83 de modul \xc3\xaen care ne raport\xc4\x83m la ceilal\xc8\x9bi. \xc3\x8en vremuri str\xc4\x83vechi, Venus era cunoscut\xc4\x83 \xc8\x99i ca zei\xc8\x9ba iubirii. Ea era asociat\xc4\x83 cu frumuse\xc8\x9bea \xc8\x99i \xc3\xaencuraja oamenii s\xc4\x83-\xc8\x99i exteriorizeze sentimentele \xc8\x99i s\xc4\x83 se bucure de frumuse\xc8\x9bile lumii. B\xc4\x83rba\xc8\x9bii gay au \xc8\x99i ei un corespondent \xc3\xaen astrologie. Simbolul lui Marte (\xe2\x99\x82) face referire la energia planetei \xc8\x99i pasiune. \xc3\x8en mitologia roman\xc4\x83, Marte era cunoscut drept zeul r\xc4\x83zboiului \xc8\x99i era deseori violent. Astrologii contemporani afirm\xc4\x83 c\xc4\x83 planeta \xc3\xaenc\xc4\x83 eman\xc4\x83 acea energie pasional\xc4\x83, dar consider\xc4\x83 c\xc4\x83 aceasta poate fi valorificat\xc4\x83 ca o for\xc8\x9b\xc4\x83 de bun\xc4\x83tate._NEWLINE_\xc3\x8encep\xc3\xa2nd cu anul 1970 barba\xc8\x9bii gay au folosit cele dou\xc4\x83 simboluri \xc3\xaenl\xc4\x83n\xc8\x9buite ale sexului masculin pentru a simboliza homosexualitatea masculin\xc4\x83. \xc3\x8en aceea\xc8\x99i perioad\xc4\x83 c\xc3\xa2teva lesbiene au \xc3\xaenceput s\xc4\x83 foloseasc\xc4\x83 dou\xc4\x83 simboluri \xc3\xaenl\xc4\x83n\xc8\x9buite ale sexului feminin pentru a simboliza homosexualitatea feminin\xc4\x83. \xc3\x8en cur\xc3\xa2nd au ap\xc4\x83rut problemele, deoarece membre ale mi\xc8\x99c\xc4\x83rii feministe foloseau deja acest simbol. Problema a fost rezolvat\xc4\x83 prin introducerea unui nou semn (trei simboluri \xc3\xaenl\xc4\x83n\xc8\x9buite ale sexului feminin), care semnific\xc4\x83 feminismul \xc8\x99i fraternitatea \xc3\xaentre femei._NEWLINE_Exist\xc4\x83 trei simboluri (cele mai recognoscibile) pentru persoanele transgen. Primul \xc8\x99i cel mai evident este rezultatul mix\xc4\x83rii simbolurilor ce semnific\xc4\x83 b\xc4\x83rbatul (cerc cu s\xc4\x83geat\xc4\x83), respectiv femeia (cercul cu cruce). Prin ata\xc8\x99area s\xc4\x83ge\xc8\x9bii \xc8\x99i crucii la acela\xc8\x99i cerc, simbolizeaz\xc4\x83 p\xc4\x83r\xc8\x9bile masculine \xc8\x99i feminine inerente \xc3\xaentr-o singur\xc4\x83 persoan\xc4\x83. \xc3\x8en sensul cel mai simplu, acesta denot\xc4\x83 un anumit nivel de androginitate. Denise Leclair, directorul executiv al International Foundation for Gender Education, sus\xc8\x9bine c\xc4\x83 simbolul a fost conceput de Nancy Nangeroni, Holly Boswell \xc8\x99i Wendy Pierce din cadrul organiza\xc8\x9biei. Al doilea simbol seam\xc4\x83n\xc4\x83 aproape perfect cu precedentul, doar c\xc4\x83 include o stria\xc8\x9bie prin centrul cercului pentru a-i reprezenta pe cei care nu se identific\xc4\x83 nici ca b\xc4\x83rbat, nici ca femeie. Un ultim simbol implic\xc4\x83 semnul astrologic al planetei Mercur (\xe2\x98\xbf). \xc3\x8en mitologia greac\xc4\x83, Afrodita (Venus) avea un copil cu Mercur (Hermes). Copilul se numea Hermaphroditus \xc8\x99i avea at\xc3\xa2t organe genitale masculine, c\xc3\xa2t \xc8\x99i feminine. De aici \xc8\x99i originea cuv\xc3\xa2ntului "hermafrodit". \xc3\x8entruc\xc3\xa2t Hermaphroditus nu avea un simbol anume, simbolul pentru Mercur a fost \xc3\xaemprumutat pentru a reprezenta o persoan\xc4\x83 transgen. Simbolul lui Mercur are o extensie \xc3\xaen form\xc4\x83 de cruce (caduceu) menit\xc4\x83 s\xc4\x83 reprezinte feminitatea \xc8\x99i o semilun\xc4\x83 deasupra reprezent\xc3\xa2nd masculinitatea. Cele dou\xc4\x83 sunt plasate la extremit\xc4\x83\xc8\x9bile opuse ale unui cerc, semnific\xc3\xa2nd un echilibru \xc3\xaentre p\xc4\x83r\xc8\x9bile masculine \xc8\x99i feminine. Acest simbol este destinat \xc3\xaen special persoanelor transgen care se identific\xc4\x83 hermafrodit sau androgin._NEWLINE_Alte simboluri transgen includ fluturele (simbol al transform\xc4\x83rii sau metamorfozei), un set de trei hexagoane reprezent\xc3\xa2nd modelul chimic al estrogenilor \xc8\x99i testosteronului, respectiv simbolul yin \xc8\x99i yang \xc3\xaen roz \xc8\x99i albastru deschis.\n_START_SECTION_\nProiectul Red Ribbon\n_START_PARAGRAPH_\nProiectul Red Ribbon a fost \xc3\xaenceput \xc3\xaen 1991 de Visual AIDS, un grup caritabil de arti\xc8\x99ti din New York. Visual AIDS \xc3\xaencurajeaz\xc4\x83 multe grupuri s\xc4\x83-i onoreze pe cei care au murit de SIDA, pentru a face cunoscut\xc4\x83 transmiterea HIV/SIDA, pentru a aduce la cuno\xc8\x99tin\xc8\x9b\xc4\x83 popula\xc8\x9biei nevoile celor care au SIDA, \xc8\x99i pentru a cere dona\xc8\x9bii pentru continuarea tratamentelor \xc8\x99i \xc3\xaencerc\xc4\x83rii de a g\xc4\x83si un remediu.\n_START_SECTION_\nSecurea dubl\xc4\x83\n_START_PARAGRAPH_\nSecurea dubl\xc4\x83 (labrys) este un simbol care a fost folosit \xc3\xaen Creta antic\xc4\x83, \xc3\xaen timpul civiliza\xc8\x9biei minoice, recunoscut\xc4\x83 ca av\xc3\xa2nd anumite tendin\xc8\x9be matriarhale. De asemenea, labrys-ul a fost asociat cu ora\xc8\x99ul neolitic \xc3\x87atalh\xc3\xb6y\xc3\xbck din Turcia de azi, \xc3\xaen jurul anului 6.000 \xc3\xae. Hr., ca unealt\xc4\x83 de cur\xc4\x83\xc8\x9bare a p\xc4\x83m\xc3\xa2ntului. \xc3\x87atalh\xc3\xb6y\xc3\xbck a fost un ora\xc8\x99 lini\xc8\x99tit, care a venerat zei\xc8\x9ba P\xc4\x83m\xc3\xa2ntului \xc8\x99i care a prosperat f\xc4\x83r\xc4\x83 conflicte vreme de 1.500 de ani. \xc3\x8en legendele grece\xc8\x99ti, labrys-ul era folosit de lupt\xc4\x83toarele amazoane din Sci\xc8\x9bia, despre care se spune c\xc4\x83 erau c\xc3\xa2teodat\xc4\x83 conduse de c\xc3\xa2te dou\xc4\x83 regine \xc3\xaen acela\xc8\x99i timp. El mai este asociat cu zei\xc8\x9ba greac\xc4\x83 Demetra \xc8\x99i, ocazional, cu zei\xc8\x9ba v\xc3\xa2n\xc4\x83torii, Artemis (cunoscut\xc4\x83 \xc8\x99i ca Diana \xc3\xaen mitologia roman\xc4\x83). Ritualurile asociate cultului zei\xc8\x9bei Demetra, precum \xc8\x99i a zei\xc8\x9bei Hecate, se crede c\xc4\x83 implicau sex lesbian. Labrys-ul a fost re\xc3\xaenviat ca simbol al feminit\xc4\x83\xc8\x9bii \xc3\xaen anii \'70 de c\xc4\x83tre numeroase organiza\xc8\x9bii lesbiene \xc8\x99i feministe. Popularitatea lui a crescut odat\xc4\x83 cu publicarea unor articole despre originile lui \xc3\xaen literatura feminist\xc4\x83 a acelor vremuri. \xc3\x8en perioada contemporan\xc4\x83, labrys-ul a devenit un simbol al lesbianismului \xc8\x99i al puterii \xc8\x99i independen\xc8\x9bei feminine \xc8\x99i este folosit deseori \xc3\xaen arta bijuteriei. Exist\xc4\x83, de asemenea, o organiza\xc8\x9bie pentru drepturile LGBT \xc3\xaen Kirghizstan numit\xc4\x83 Labrys Organization. Scopul organiza\xc8\x9biei este de a \xc3\xaembun\xc4\x83t\xc4\x83\xc8\x9bi calitatea vie\xc8\x9bii pentru toate persoanele LGBT din \xc8\x9bar\xc4\x83, precum \xc8\x99i din statele Asiei Centrale.\n_START_SECTION_\nSimbolistica culorilor\n_START_PARAGRAPH_\nMotivul pentru care anumite culori dob\xc3\xa2ndesc valori simbolice nu este \xc3\xaentotdeauna clar, \xc3\xaens\xc4\x83 mai multe culori au fost asociate cu persoanele LGBT. Lavanda \xc8\x99i rozul sunt culorile cel mai des asociate cu homosexualitatea \xc3\xaen zilele noastre._NEWLINE_Leg\xc4\x83tura acestor culori cu homosexualitatea se poate datora unor referin\xc8\x9be literare \xc8\x99i mitologice antice. Asocierea cu homosexualitatea ar putea rezulta \xc8\x99i din faptul c\xc4\x83 anumite culori mediaz\xc4\x83 sau recuz\xc4\x83 culorile stereotipurilor de gen (albastru \xc8\x99i roz), care sunt de obicei atribuite copiilor de sex masculin \xc8\x99i feminin. Ca o combina\xc8\x9bie \xc3\xaentre albastru \xc8\x99i roz, lavanda este \xe2\x80\x9e\xc3\xaentre\xe2\x80\x9d culorile masculine \xc8\x99i feminine, \xc3\xaemp\xc4\x83r\xc8\x9bind caracteristicile ambelor culori; c\xc3\xa2nd rozul (\xc3\xaen loc de albastru) este atribuit b\xc4\x83rba\xc8\x9bilor, recuz\xc4\x83 (sau cel pu\xc8\x9bin nu \xc3\xaendepline\xc8\x99te) a\xc8\x99tept\xc4\x83rile de gen._NEWLINE_\xc3\x8en diferite perioade de timp, alte culori au fost considerate simbol al homosexualit\xc4\x83\xc8\x9bii. \xc3\x8en anii 1890, galbenul era v\xc4\x83zut ca un simbol al decaden\xc8\x9bei homosexuale, probabil din cauza publica\xc8\x9biei favorite a decaden\xc8\x9bilor, The Yellow Book. Garoafa era un simbol tradi\xc8\x9bional al anusului, iar culorile verde \xc8\x99i ro\xc8\x99u au un istoric vechi \xc3\xaen ceea ce prive\xc8\x99te asocierea cu homosexualitatea. Rozul a dob\xc3\xa2ndit conota\xc8\x9bii homosexuale abia \xc3\xaen anii 1900, \xc3\xaens\xc4\x83 verdele a fost o culoare a homosexualilor vreme de secole. \xc3\x8en Roma antic\xc4\x83, precum afl\xc4\x83m din Epigramele lui Mar\xc8\x9bial, b\xc4\x83rba\xc8\x9bii efemina\xc8\x9bi erau numi\xc8\x9bi \xe2\x80\x9egalbinati\xe2\x80\x9d din cauza ata\xc8\x99amentului fa\xc8\x9b\xc4\x83 de culoarea verde.\n_START_SECTION_\nServicii de asisten\xc8\x9b\xc4\x83 medical\xc4\x83\n_START_PARAGRAPH_\n\xc3\x8en cadrul serviciilor de asisten\xc8\x9b\xc4\x83 medical\xc4\x83, postarea \xc3\xaen incintele \xc3\xaen care se fac consulta\xc8\x9biile de simboluri LGBT, chiar \xc8\x99i discrete, este creditat\xc4\x83 ca fiind capabil\xc4\x83 s\xc4\x83 ofere pacien\xc8\x9bilor/clien\xc8\x9bilor LGBT indica\xc8\x9bia c\xc4\x83 personalul este familiar cu existen\xc8\x9ba problematicii lor specifice \xc8\x99i, \xc3\xaen func\xc8\x9bie de acestea, respectivii pacien\xc8\x9bi/clien\xc8\x9bi pot stabili ce fel de informa\xc8\x9bii se simt confortabil s\xc4\x83 \xc3\xaemp\xc4\x83rt\xc4\x83\xc8\x99easc\xc4\x83 personalului medical.\n_START_SECTION_\nCritici \xc3\xaempotriva simbolurilor LGBT\n_START_PARAGRAPH_\nMulte organiza\xc8\x9bii conservatoare, dar \xc8\x99i reprezentan\xc8\x9bi ai cultelor religioase au criticat folosirea curcubeului ca simbol al comunit\xc4\x83\xc8\x9bii LGBT. Potrivit acestora, curcubeul reprezint\xc4\x83 leg\xc4\x83m\xc3\xa2ntul lui Dumnezeu cu omul \xc8\x99i toate creaturile de pe p\xc4\x83m\xc3\xa2nt, precum este men\xc8\x9bionat \xc8\x99i \xc3\xaen Geneza 9:13:_NEWLINE_\xe2\x80\x9eCurcubeul Meu, pe care l-am a\xc8\x99ezat \xc3\xaen nor, el va sluji ca semn al leg\xc4\x83m\xc3\xa2ntului dintre Mine \xc8\x99i p\xc4\x83m\xc3\xa2nt.\xe2\x80\x9d_NEWLINE_Ace\xc8\x99tia opineaz\xc4\x83 c\xc4\x83 \xe2\x80\x9efolosirea curcubeului ca simbol pentru ceva ce Dumnezeu define\xc8\x99te clar un p\xc4\x83cat este profan, necuviincios \xc8\x99i blasfemator \xc3\xaen raport cu practicile religioase\xe2\x80\x9d. Scriitorul John Nolte de la Breitbart News Network, un website american conservator, numea steagul-curcubeu \xe2\x80\x9efascist\xe2\x80\x9d \xc8\x99i a cerut s\xc4\x83 fie dat jos de pe cl\xc4\x83dirile guvernamentale. Acesta spunea: _NEWLINE_\xe2\x80\x9eSub steagul a ceea se nume\xc8\x99te \xc3\xaen mod necinstit m\xc3\xa2ndrie gay sau \xc2\xabdrepturi\xc2\xbb gay, ura, fascismul \xc8\x99i intoleran\xc8\x9ba au prop\xc4\x83\xc8\x99it ani de zile, \xc3\xaen special \xc3\xaempotriva cre\xc8\x99tinilor \xc8\x99i conservatorilor.\xe2\x80\x9d_NEWLINE_Ca reac\xc8\x9bie la steagul-curcubeu al comunit\xc4\x83\xc8\x9bii LGBT, partidul Rusia Unit\xc4\x83 a dezvelit \xc3\xaen 2015 un steag care celebreaz\xc4\x83 familia tradi\xc8\x9bional\xc4\x83 rus\xc4\x83. Steagul \xc3\xaenf\xc4\x83\xc8\x9bi\xc8\x99eaz\xc4\x83 doi p\xc4\x83rin\xc8\x9bi \xe2\x80\x93 o femeie \xc8\x99i un b\xc4\x83rbat \xe2\x80\x93 \xc8\x9bin\xc3\xa2ndu-se de m\xc3\xa2ini cu trei copii. De\xc8\x99i homosexualitatea nu este ilegal\xc4\x83 \xc3\xaen Rusia, Vladimir Putin a introdus \xc3\xaen 2013 o lege care interzice propaganda valorilor \xe2\x80\x9enetradi\xc8\x9bionale\xe2\x80\x9d. \xc3\x8en aceea\xc8\x99i ordine de idei, pre\xc8\x99edintele indonezian Joko Widodo a cerut ca din aplica\xc8\x9biile de instant messaging s\xc4\x83 fie \xc3\xaenl\xc4\x83turate stickerele care \xc3\xaenf\xc4\x83\xc8\x9bi\xc8\x99eaz\xc4\x83 cupluri de acela\xc8\x99i sex.'